# Mahsà Aminí

Jinà Aminí (sorani: ژینا ئەمینی), anomenada Mahsà Aminí en persa (persa: مهسا امینی, Mahsâ Amini) (Sakkiz, 22 de juliol de 2000 - Teheran, 16 de setembre de 2022), va ser una jove kurda que va ser arrestada i torturada fins a la mort per la Patrulla d'Orientació de la policia iraniana, després que el hijab que duia no li tapés íntegrament els cabells. La detenció es va fer segons la guia islàmica de la policia, però després de dues hores, a causa d'una forta pallissa al cap i una gran por causada pel comportament dels agents, va patir un atac cerebral i cardíac i va entrar en coma. És una de les víctimes més famoses de la violència masclista a l'Iran. També es considera que va morir per violència estatal.

## Origen

Aminí va néixer el 22 de juliol de 2000 a Sakkiz, ciutat de la província del Kurdistan de la República Islàmica de l'Iran. Criada per una família intel·lectual d'ètnia kurda, va viure en un territori on la seva població havia patit algun dels pitjors efectes de la repressió dels governs iranians per la seva condició ètnica.

## Detenció i mort

Amb vint-i-dos anys va ser arrestada per agents de la policia de la moralitat cap a les 6 del vespre del dimarts 13 de setembre de 2022, prop de l'estació de metro de Shahid Haqqani, situada a l'autopista Shahid Haqqani de Teheran, mentre estava amb el seu germà. Després que el seu germà Kiaresh Aminí protestés, li van dir a ell que la portarien al centre de detenció per a una «classe informativa» i que seria alliberada en una hora. Però alguna cosa anòmala va passar i va ser traslladada d'urgència en ambulància a l'hospital de Kesra. Els familiars van denunciar que la policia havia apallissat la noia tant a la furgoneta com a la comissaria.
Després de dos dies en coma, la seva lluita per la vida a l'hospital va desfermar els sentiments de la ciutadania i va tornar a provocar la protesta de gent contra la policia de la moral iraniana i la llei del hijab. El 16 de setembre va morir a la unitat de cures intensives de l'hospital, segons va informar l'agència de notícies semioficial Fars.

## Reaccions

Després de la seva mort, persones de diferents ciutats, inclosa la capital Teheran i la seva ciutat natal Sakkiz, van sortir al carrer i van corejar proclames contra el govern iranià. Aquestes manifestacions van ser reprimides per les forces policials especials de l'Iran. Malgrat tot, les manifestacions van continuar diverses setmanes fins a convertir-se en una protesta transversal, que va provocar, segons la Iran Humans Rights, 185 morts.
Amnistia Internacional va sol·licitar una investigació penal a l'Iran sobre la sospitosa mort d'Aminí. Segons aquesta organització, «tots els oficials i funcionaris responsables» en aquell cas s'havien de portar davant la justícia i «les condicions que han conduït a la seva mort sospitosa, que inclouen tortura i altres maltractaments al centre de detenció, s'han d'investigar penalment». La víctima va rebre suport a través de les xarxes de diverses celebritats, com ara Omid Memorian, Javad Safaee Hichkas, Leah Remini, Asaad Sam Hanna o Ali Karimi. Així mateix, l'activista iraniana Shima Babaei va manifestar que «la trista veritat és que les dones iranianes estem en guerra amb la República Islàmica cada dia quan sortim de casa, tot i que no ho sapiguem. La veritat és que el nostre país està ocupat, i que hem d’unir-nos i estar juntes perquè cap més sigui una víctima».

## Referències

* 1 2 «Iranian woman ‘beaten’ by police for ‘improper hijab’ dies after coma: State media» (en anglès). English.AlArabiya.net, 16-09-2022. [Consulta: 16 setembre 2022].
* ↑ «IranWire Exclusive: Morality Patrol Beats a Woman into a Coma» (en anglès). IranWire.com, 2022. [Consulta: 17 setembre 2022].
* 1 2 Rocha Cutiller, Adrià. «Una noia de l'Iran, en coma després d'una pallissa per no portar el vel «correctament»», 16-09-2022. [Consulta: 17 setembre 2022].
* ↑ «Arrest by hijab police leaves woman comatose» (en anglès). Al-Monitor.com, 2022. [Consulta: 17 setembre 2022].
* ↑ «Young woman in coma after detained by morals police in Iran» (en anglès). NRTTV.com, 2022. Arxivat de l'original el 2022-09-20. [Consulta: 17 setembre 2022].
* ↑ «Iranian Woman In Coma After Morality Police Arrest: Activists» (en anglès). Barrons.com, 2022. [Consulta: 17 setembre 2022].
* ↑ «Young Iranian woman in coma two hours after morality police arrest, activists say» (en anglès). TheNationalNews.com, 2022. [Consulta: 17 setembre 2022].
* ↑ «Iranian woman in coma after police arrest» (en anglès). TheNews.com.pk, 2022. [Consulta: 17 setembre 2022].
* ↑ «Iranian woman dies ‘after being beaten by morality police’ over hijab law» (en anglès). TheGuardian.com, 16-09-2022. [Consulta: 17 setembre 2022].
* ↑ «Mahsa Amini is Another Victim of the Islamic Republic’s War on Women» (en anglès). Iran Human Rights, 16-09-2022. [Consulta: 18 setembre 2022].
* ↑ Sinaee, Maryam. «Iranian Social Media Explodes Over Young Hijab Victim» (en anglès). Iran International, 16-09-2022. [Consulta: 18 setembre 2022].
* ↑ «Zhina Amini goes into coma 2 hours after arrest by Guidance Patrols» (en anglès). Women.ncr-Iran.org, 2022. [Consulta: 17 setembre 2022].
* ↑ «Woman in Coma in Custody by Hejab Enforcement Causes Uproar in Iran» (en anglès). StudentHearts.com, 2022. Arxivat de l'original el 2022-09-15. [Consulta: 17 setembre 2022].
* ↑ «Indignación en Irán por el coma de una joven tras ser detenida por la Policía» (en castellà). SwissInfo.ch, 2022. [Consulta: 17 setembre 2022].
* ↑ «Iran: Woman in coma after her arrest by Tehran's morality police» (en anglès). English.AlAraby.co.uk, 2022. [Consulta: 17 setembre 2022].
* ↑ «Fury in Iran as young woman dies following morality police arrest». BBC.com, 2022. [Consulta: 17 setembre 2022].
* 1 2 «Iran woman's death after morals police arrest sparks protests» (en anglès). Reuters.com, 2022. [Consulta: 17 setembre 2022].
* ↑ «Iranian woman in coma after morality police arrest: activists» (en anglès). France24.com, 15-09-2022. [Consulta: 17 setembre 2022].
* ↑ «Protestes a l'Iran per la mort d'una dona després de ser detinguda per la policia moral». CCMA.cat, 16-09-2022. [Consulta: 16 setembre 2022].
* ↑ «Mahsa Amini: Arrested For Islamic Guidance, Ended Up Brain Dead!» (en anglès). IranTrue.com, 2022. Arxivat de l'original el 2022-09-15. [Consulta: 17 setembre 2022].
* ↑ «Mahsa Amini, who has gone into a coma due to severe brain damage after being assaulted by Mullahs regime's "morality police" passed away» (en anglès). CountyFirst.News, 2022. Arxivat de l'original el 2022-09-15. [Consulta: 17 setembre 2022].
* ↑ «Iran: Kurdish woman dies after arrest and tortutre by morality police in Tehran» (en anglès). KurdistanHumanRights.org, 2022. Arxivat de l'original el 2022-09-17. [Consulta: 17 setembre 2022].
* ↑ «Iranian woman dies after beating by ‘morality police’ for not wearing headscarf» (en anglès). Telegraph.co.uk, 2022. [Consulta: 17 setembre 2022].
* ↑ «Protests in Iran at death of Kurdish woman after arrest by morality police» (en anglès). TheGuardian.com, 17-09-2022. [Consulta: 17 setembre 2022].
* ↑ «Woman, 22, dies after falling into coma while in custody of Iran's morality police» (en anglès). CNN.com, 17-09-2022. [Consulta: 17 setembre 2022].
* ↑ 324cat. «Com la mort de Mahsa Amini ha fet esclatar una revolta covada durant dècades a l'Iran», 23-09-2022. [Consulta: 9 octubre 2022].
* ↑ «Iran Human Rights eleva a 185 els morts en les protestes contra l'assassinat de Mahsa Amini». [Consulta: 9 octubre 2022].
* ↑ «Mahsa Amini: Woman dies after arrest by Iran’s morality police» (en anglès). AlJazeera.com, 2022. [Consulta: 17 setembre 2022].
* ↑ «Condemnations Follow Death Of Young Woman In Iranian Police Custody» (en anglès). IranIntl.com, 2022. [Consulta: 17 setembre 2022].
* ↑ «Omid Memorian» (en anglès). Twitter. [Consulta: 16 setembre 2022].
* ↑ «Javad Safaee» (en anglès). Twitter. [Consulta: 16 setembre 2022].
* ↑ «Hichkas» (en anglès). Twitter. [Consulta: 16 setembre 2022].
* ↑ «Leah Remini» (en anglès). Twitter. [Consulta: 16 setembre 2022].
* ↑ «Asaad Sam Hanna» (en anglès). Twitter. [Consulta: 16 setembre 2022].

## Vegeu també

* Protestes iranianes contra el hijab obligatori de 2017-2019
* Drets humans a l'Iran
* Protestes després de la mort de Mahsà Aminí